تورکیه-‌نین عدالت ناظیری عبدالحمید گول جمال خاشقچی جینایتی‌نین ایشیقلاندیریلماسی مسئله‌سینده سعودیه عربیستانیندان یاپیجی حرکت گؤرمه‌دیک‌لرینی، اولوسلار آراسی توپلوم ایله بیرلیکده نتیجه الده ائتمه‌یه چالیشا‌جاق‌لارینی بیلدیردی.
تورکیه-‌نین عدالت ناظیری عبدالحمید گول جمال خاشقچی جینایتی شوبهه‌لی‌لری‌نین تورکیه-یه وئریلمه‌سی ایله باغلی طلبین سعودیه عربیستانی طرفیندن رد ائدیلمه‌سینه موناسیبت بیلدیردی.
تورکیه-‌نین جینایتله باغلی شوبهه‌لی‌لرین قایتاریلماسی طلبی‌نین سعودیه عربیستانینا حقوقی چرچیوه‌ده چاتدیریلدیغینی وورغولایان گول: "سعودیه طرفی بو مسئله‌ده یاپیجی و یاردیمچی بیر موضع سرگیلمه‌لی‌دیر. لاکین ائله بیر داورانیش گؤرمه‌دیک. بو سبب‌دن بیز اولوسلار آراسی توپلوم ایله بیرلیکده نتیجه الده ائتمه‌یه چالیشاجاغیق" دئدی.
عدالت ناظیری حادثه‌نین ایشیقلاندیریلماسی اوچون هم اولوسلار آراسی توپلومون، هم ده سعودیه عربیستانین تورکیه ایله امکداش‌لیق ائتمه‌سی‌نین اهمیتینی قئید ائتدی.
سعودیه عربیستانی‌نین خاشقچی‌نین جسدینین تاپیلماسی‌نین دا قارشی‌سینی آلدیغینی سؤیله‌ین ناظیر: "خاشقچی‌نین قتلی هئچ واخت اوستو اؤرتولمه‌یه‌جک وحشی بیر جینایت‌دیر. تورکیه ایشین باشیندان بری بو تحقیقاتی دقیق‌لیکله داوام ائتدیریر" دئیه بیلدیردی.
خاطیرلاداق کی، سعودیه ژورنالیستی جمال خاشقچی اکتبرین 2-ده سعودیه عربیستانی‌نین ایستانبول باش کونسول‌لوغونا ائولیلیک ایشلری اوچون گئتمیش و اورادا وحشیجه‌سینه قتله یئتیریلمیشدی.
